Rīgā

Dokumenta datums ir tā

elektroniskās parakstīšanas datums

**Paredzētās darbības ietekmes uz vidi sākotnējais izvērtējums Nr.AP22SI0117**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā ,,Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātājs:**

Daina Pastare (personas kods: 180677-10118) (turpmāk – Ierosinātāja).

1. **Paredzētās darbības nosaukums:**

Dzīvojamās mājas un saimniecības ēkas būvniecība (turpmāk - Paredzētā darbība).

1. **Paredzētās darbības norises vieta:**

Kaugurciema iela 68A (zemes vienības kadastra apzīmējums 1300 019 1310), Jūrmala (turpmāk – Norises vieta).

1. **Informācija par paredzēto darbību, iespējamām paredzētās darbības vietām un**

**izmantojamo tehnoloģiju veidiem:**

Valsts vides dienesta Atļauju pārvalde (turpmāk – Dienests) 2022. gada 19. maijā saņēma ierosinātāja pilnvarotās personas Sabiedrības ar ierobežotu atbildību ,,ZAIGAS GAILES BIROJS” (reģistrācijas Nr. 40102013133) (turpmāk – pilnvarotā persona) iesniegumu un 2022. gada 14. jūnijā papildus informāciju ietekmes uz vidi sākotnējā izvērtējuma veikšanai Paredzētajai darbībai Norises vietā.

Projekts paredz esošās koka ēkas nojaukšanu un jaunas dzīvojamās mājas ar apbūves laukumu 183,2 m2 un palīgēkas ar apbūves laukumu 113,4 m2 būvniecību. Jaunās celtnes būs novietotas tuvāk jūrai saskaņā ar detālplānojumā iezīmētajām apbūves zonām. Ēkas būs savstarpēji savienotas. Dzīvojamās mājas jaunbūvei paredzēti pieslēgumi pie centralizētajiem   
SIA ,,Jūrmalas ūdens” ūdensapgādes un sadzīves kanalizācijas tīkliem. Siltumapgādei tiks izmantots siltumsūknis.

Līdzšinējai ēkai Norises vietā nav bijis pieslēgums pie SIA ,,Jūrmalas ūdens” centralizētajiem ūdensapgādes un sadzīves kanalizācijas tīkliem. Ūdensapgādē tikusi organizēta no ūdens ieguves urbums, bet sadzīves kanalizācijai bijis krājrezervuārs. Ēkai ir bijis elektrības pieslēgums no pilsētas.

Paredzētās darbības Norises vieta atrodas Baltijas jūras un Rīgas jūras līča piekrastes krasta kāpu aizsargjoslas teritorijā un saskaņā ar likuma „Par ietekmes uz vidi novērtējumu” (turpmāk – Novērtējuma likums) 2.pielikuma 11.punkta 12.apakšpunktu būvniecības iecerei - dzīvojamās un palīgēkas būvniecībai ir nepieciešams veikt ietekmes uz vidi sākotnējo izvērtējumu.

Novērtējuma likuma 8.pants noteic, ka, piesakot darbību, ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka pilnvarotā persona iesniegumā nav norādījusi divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Ierosinātāja varētu neveikt darbību.

**5.Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Veikts, pamatojoties uz Novērtējuma likuma 3.2 pantu, 2.pielikuma 11.punkta 12.apakšpunktu, un Ministru kabineta 2015. gada 13. janvāra noteikumu Nr.18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. punktu, kā arī Administratīvā procesa likuma 85. pantu. Novērtēšana veikta, balstoties uz Eiropas Savienības sākotnējā izvērtējuma vadlīnijās noteikto pieeju un kritērijiem, kas interpretē Eiropas Parlamenta un Padomes direktīvu 2014/52/ES (ar ko groza Direktīvu 2011/92/ES par dažu sabiedrisku un privātu projektu ietekmes uz vidi novērtējumu).

Izvērtējot paredzētās darbības iespējamās ietekmes un to būtiskumu, tika izmantoti Novērtējuma likuma 11.panta kritēriji (paredzēto darbību, darbības vietu un šīs vietas ģeogrāfiskās īpatnības raksturojošie faktori, ņemot vērā paredzētās darbības ietekmes apjomu un telpisko izplatību; ietekmes raksturu; ietekmes intensitāti un kompleksumu; ietekmes varbūtību; ietekmes plānoto sākumu, ilgumu, biežumu un atgriezeniskumu; savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju; iespēju pilnvērtīgi samazināt paredzēto ietekmi uz vidi).

Saskaņā ar Jūrmalas pilsētas domes 2020. gada 21. maija lēmuma Nr.227 ,,Par detālplānojuma zemesgabalam Kaugurciema ielā 68A, Jūrmalā, apstiprināšanu” (turpmāk – Detālplānojums) grafisko daļu Paredzētās darbības vieta atrodas teritorijā, kas ir zonēta kā ,,Savrupmāju apbūves teritorija (DzS23)”, kur saskaņā ar Detālplānojuma paskaidrojuma raksta 6.1. apakšpunktu Plānotā darbība ir atļautā teritorijas izmantošana.

Atbilstoši Detālplānojuma Paskaidrojuma raktam teritorijas ziemeļu robežai pieguļošā pludmales daļa ir pakļauta stiprai jūra krasta erozijai. Līdz ar to arī detālplānojuma teritorijas ziemeļu daļu perspektīvā varētu būt jūras krasta erozijas ietekmē. Būvniecības procesā izvērtējami pasākumi krasta erozijas ietekmes samazināšanai.

Zemesgabala reljefs ir līdzens.

Atbilstoši Detālplānojuma Paskaidrojuma rakstam detālplānojuma risinājumi nodrošina maksimālu kultūrvēsturiskās vides saglabāšanu, kā to prasa Jūrmalas teritorijas plānojuma Teritorijas izmantošanas un apbūves noteikumu 2467.punkts:

* tiek saglabāta vēsturiski nozīmīgā plānojuma sistēma – ielu tīkls, kvartāla struktūra, jo nav plānotas zemesgabala robežu izmaiņas;
* tiek saglabāts apbūves mērogs un raksturs, ko nosaka apbūves apjomu proporciju sistēma: esošais apbūves blīvums, zemes vienības frontes garumi, attālumi starp ēkām, vidējie ēku augstumi un apbūves apjomi.
* tiek saglabāta raksturīgā ainaviskā vide, ko veido reljefs un esošie dabas elementi, apstādījumi.

Atbilstoši Detālplānojuma Paskaidrojuma raktam Norises vieta ir izteikti antropogēni ietekmēta, to veido zālājs, kurā dominē kultivētām pļavām un rudiāliem biotopiem raksturīgas sugas. Teritorijā ir veikta atsevišķu koku un krūmu izzāģēšana. Piejūras biotopam raksturīgās augu sugas nav saglabājušās, jo teritorijā kādreiz bijis iekopts sakņu dārzs, apstādījumi un tā izmantota tamlīdzīgai saimnieciskai darbībai. Zemesgabala detālplānojums zemesgabalam Jūrmalā, Kaugurciema ielā 68A 7 ZA daļā saglabāti lieli dimensiju koki - parastā apse (Populus tremula) un baltais vītols (Salix alba). Zemesgabala ZR daļā atrodas parastais bērzs, bet zemesgabala dienvidu daļā - priede. Teritorijā augošie koki neatbilst aizsargājamo koku statusam. Par detālplānojuma teritoriju 2019.gada 22.jūlijā ir saņemts Sugu un biotopu aizsardzības jomas eksperta atzinums par augu un sugu un biotopu izpēti. Atbilstoši atzinumam: detālplānojuma teritorijā nav sastopami Latvijas īpaši aizsargājamie un Eiropas Savienības nozīmes aizsargājamie biotopi, teritorijā nav konstatēti 2000.gada 14.novembra MK noteikumos Nr.363 iekļautās augu sugas, augu sugas, kurām var veidot mikroliegumu, Latvijas Sarkanajā grāmatā un Eiropas Padomes Sugu un biotopu direktīvas II pielikumā ietvertās augu sugas. Piejūras kāpu biotopi, kas atrodas aiz apsekotā zemes gabala robežas, ir pakļauti izteiktai antropogēnai slodzei. Izstrādājot teritorijas labiekārtojuma priekšlikumus, jāievēro 2012.gada 22.novembra Jūrmalas pilsētas saistošo noteikumu Nr.46 „Jūrmalas pilsētas apstādījumu apsaimniekošana un aizsardzība” prasības. Labiekārtojuma elementi un mazās arhitektūras formas – celiņi, lapene, apstādījumi, pielietotās koku, krūmu un augu sugas jāizvēlas atbilstoši Kaugurciema rajona kultūrvēsturiskās vides tradīcijām. Priekšroka dodama piekrastes ainavai atbilstošu stādījumu izveidei.

*Atbilstoši Pilnvarotās personas sniegtajai informācijai (skaidrojošais apraksts un ģenerālplāns) ārpus ēkām, terases, ceļa un gājēju celiņu apbūves nav plānota reljefa pārveidošana, kā arī nav plānota koku ciršana, turpretī ir plānota jauna apstādījumu un dzīvžoga stādīšana.*

*Dienests norāda, ka ir jāievēro Detalplānojuma Paskaidrojuma rakstā noteiktais attiecībā uz: pasākumiem krasta erozijas ietekmes samazināšanai, apbūves mērogu un raksturu, tiek saglabāta raksturīgā ainaviskā vide, ko veido reljefs un esošie dabas elementi, apstādījumi 2012.gada 22.novembra Jūrmalas pilsētas saistošo noteikumu Nr.46 „Jūrmalas pilsētas apstādījumu apsaimniekošana un aizsardzība” prasībām, labiekārtojuma elementiem un mazajām arhitektūras formām – celiņiem, lapeni, apstādījumiem.*

Paredzētā darbības vieta neatrodas virszemes ūdensobjekta aizsargjoslā taču atrodas Baltijas jūras un Rīgas jūras līča krasta kāpu aizsargjoslā.

Saskaņā ar Jūrmalas pilsētas Teritorijas plānojuma karti ,,Apgrūtinājumi” darbības vieta atrodas vietējas nozīmes pilsētbūvniecības pieminekļa teritorijā (Nr. 6086), kā arī Kauguru centralizētās ūdensapgādes urbumu ķīmiskajā aizsargjoslā. Attālums līdz tuvākajam Kauguru centralizētajiem ūdensapgādes urbumiem ir ~ 1,4 km. Saskaņā ar VSIA “Latvijas Vides, ģeoloģijas un meteoroloģijas centrs” Derīgo izrakteņu atradņu reģistra datiem ūdensapgādes urbumi ir ierīkoti Arukilas-Burtnieku, Arukilas-Gaujas vai Gaujas ūdens horizontā, kuri šajā reģionā ir ļoti labi aizsargāti, jo mazcaurlaidīgo nogulumu biezums ir lielāks par 20 metri. Līdz ar to pārbūves darbu laikā netiks radīta negatīva ietekme uz gruntsūdeņu kvalitāti un daudzumu.

Saskaņā ar Aizsargjoslu likuma 5.panta pirmo daļu ap objektiem un teritorijām, kas ir nozīmīgas no vides un dabas resursu aizsardzības un racionālas izmantošanas viedokļa, tiek noteiktas vides un dabas resursu aizsardzības aizsargjoslas. Šo aizsargjoslu galvenais uzdevums ir samazināt vai novērst antropogēnās negatīvās iedarbības ietekmi uz objektiem, kuriem ir noteiktas aizsargjoslas. Kā viens no vides un dabas resursu aizsardzības aizsargjoslu veidiem noteikta Baltijas jūras un Rīgas jūras līča piekrastes aizsargjosla. Aizsargjoslu likuma 6.pants nosaka, ka Baltijas jūras un Rīgas jūras līča piekrastes aizsargjosla ir izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu, aizsardzību un ilgstošu izmantošanu. Kā viena no Baltijas jūras un Rīgas jūras līča piekrastes aizsargjoslas joslām ir noteikta krasta kāpu aizsargjosla.

Aizsargjoslu likuma 36.panta otrā daļa krasta kāpu aizsargjoslā un pludmalē aizliedz celt jaunas ēkas un būves, kā arī paplašināt esošās ēkas un būves, izņemot konkrētus izņēmuma gadījumus. Aizsargjoslu likumā noteiktos izņēmumus nevar tulkot paplašināti, par to liecina aizsargjoslas izveides mērķis, kas neapšaubāmi ir ekoloģisks. Šā mērķa kontekstā jebkura likuma norma attiecībā uz krasta kāpu aizsargjoslu būtu jāinterpretē pēc iespējas tādā veidā, kas nodrošinātu vides aizsardzību. Līdz ar to arī Aizsargjoslu likuma 36.panta otrās daļas mērķis, tai skaitā, noskaidrojot to sistēmiski kopsakarā ar citām normām, ir vides aizsardzības nolūkos stingri ierobežot krasta kāpu aizsargjoslas apbūvi, tomēr pieļaujot atsevišķus izņēmumus, kas ir iztulkojami pēc iespējas šauri. Viens no šādiem izņēmumiem ir noteikts Aizsargjoslu likuma 36.panta otrās daļas 3)punktā, proti, *ēku un būvju celtniecība vai paplašināšana ir paredzēta vietējās pašvaldības teritorijas plānojumā un notiek pilsētas teritorijā un šīs darbības ir saskaņotas ar attiecīgo Valsts vides dienesta reģionālo vides pārvaldi.*

Aizsargjoslu likuma 36.panta otrās daļas prim 1)punkts nosaka, ka likuma 36.panta otrajā daļā izņēmuma gadījumi ir pieļaujami vienīgi tad, ja veikts paredzētās darbības ietekmes uz vidi sākotnējais izvērtējums.

Dzīvojamās mājas un palīgēkas būvniecības laikā ir sagaidāmas nebūtiskas būvniecības darbiem raksturīgās ietekmes (trokšņi, būvniecības atkritumu rašanās), ietekmes ir vērtējamas kā pārejošas, jo būs raksturīgas būvniecības laikam. Pēc būvniecības realizācijas tās vairs nebūs aktuālas. Atbilstoši Atkritumu apsaimniekošanas likuma prasībām būvniecības laikā radušos atkritumus jāsavāc un jānodod atkritumu apsaimniekotājam, kuram ir spēkā esoša Valsts vides dienesta izsniegta atkritumu apsaimniekošanas atļauja un kurš veic visu radušos atkritumu uzskaiti atkritumu pārvadājumu uzskaites valsts informācijas sistēmā saskaņā ar Ministru kabineta 2021.gada 18.februāra noteikumos Nr.113 “Atkritumu un to pārvadājumu uzskaites kārtība” noteikto kārtību. Būvniecības laikā ir aizliegta dažādu atkritumu, tai skaitā bīstamo un sadzīves atkritumu, sajaukšana.

Atbilstoši Dabas aizsardzības pārvaldes dabas datu pārvaldības sistēmā „OZOLS” publicētajai informācijai (dati skatīti 2022. gada 30. maijā) Paredzētās darbības vieta neatrodas Eiropas nozīmes aizsargājamā dabas teritorijā (*Natura 2000*), kā arī tajā nav reģistrēti īpaši aizsargājami biotopi, sugas vai sugas, kurām veidojami mikroliegumi. Ņemot vērā, ka paredzētā darbība nav plānota īpaši aizsargājamā biotopa teritorijā un īpaši aizsargājamā dabas pieminekļa aizsargjoslā, nav paredzams, ka Paredzētā darbība varētu tos būtiski negatīvi ietekmēt.

Saskaņā ar VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Paredzētās darbības vieta neatrodas piesārņotā vai potenciāli piesārņotā teritorijā (dati skatīti 2022. gada 30. maijā).

Paredzētās darbības un citu darbību savstarpējā ietekme izpaudīsies tādā gadījumā, ja Ierosinātājs pieņems lēmumu par Paredzētās darbības realizāciju. Savstarpējā ietekme būs vērojama būvdarbu laikā, jo ir paredzams augstāks trokšņa un vibrāciju līmenis no būvniecības tehnikas, smagā autotransporta, sagaidāma atkritumu/būvgružu veidošanās, kā arī satiksmes intensitātes pieaugums. Paredzēto darbu laikā pilnībā nevar izslēgt apdraudējumu apkārtējai videi tehnikas atsevišķu mezglu avārijas un bojājumu dēļ – iespējams gruntsūdens, augsnes piesārņojums (galvenās piesārņojošās vielas – naftas produkti, eļļas un dzesēšanas šķidrumi). Vietās, kur tiek izmantota tehnika, jābūt absorbenta materiāliem, lai savlaicīgi savāktu piesārņojumu un nepieļautu tā izplatīšanos. Pārbūvējamās ēkas ekspluatācijas laikā nedaudz izmainīsies teritorijas antropogēnās slodzes, tās palielinot. Objekta ekspluatācijas laikā transporta plūsmas ietekme būs pastāvīga, tomēr nav paredzams, ka traucējumi būtiski negatīvi mainīs esošo situāciju un radīs būtiski negatīvu ietekmi uz apkārtējiem iedzīvotājiem.

Paredzētā darbība nav saistīta ar būtisku piesārņojuma risku un ar papildus infrastruktūras objektu būvniecību ārpus Paredzētās darbības vietas. Būvdarbi organizējami un veicami tā, lai kaitējums videi būtu pēc iespējas mazāks. Paredzētās darbības laikā radušos atkritumus nododot atbilstošam atkritumu apsaimniekotājam, kas ir saņēmis attiecīgu atļauju darbības veikšanai, ietekmes tiks samazinātas līdz minimumam. Paredzētā darbība neradīs būtisku negatīvu ietekmi attiecībā uz plānoto teritorijas izmantošanu.

**Secinājumi:**

Pēc visas iesniegtās dokumentācijas izvērtēšanas Dienests secināja, ka Paredzētā darbība neradīs būtiskas izmaiņas apkārtējā vidē, jo Paredzētās darbības vieta – krasta kāpu aizsargjosla – šobrīd jau ir apbūvēta un tai pēc Paredzētās darbības veikšanas nemainīsies teritorijas izmantošanas veids. Paredzētā darbība normālos apstākļos nav saistīta ar būtisku ietekmju rašanos. Paredzētā darbība nav saistāma ar ievērojamu dabas resursu patēriņu un būtiska piesārņojuma draudiem, ja Paredzētās darbības vietā būvdarbu laikā atradīsies naftas produktu absorbentu komplekti, būvniecībā radušies atkritumi tiks nodoti atbilstošam atkritumu apsaimniekotājam, kas ir saņēmis attiecīgu atļauju darbības veikšanai un dzīvojamajai ēkai ir planots pieslēgties pie SIA “Jūrmalas ūdens” centralizētajiem ūdensapgādes un kanalizācijas tīkliem.

Tā kā Paredzētā darbība tiks veikta pilsētas teritorijā, tai skaitā atbilstoši vietējās pašvaldības teritorijas plānojumam, kā arī tā tiks saskaņota ar Dienestu, Paredzētā darbība krasta kāpu aizsargjoslā ir pieļaujama atbilstoši Aizsargjoslu likuma 36. panta otrās daļas 3)punktā noteiktajam izņēmuma gadījumam.

Paredzētā darbība neatrodas īpaši aizsargājamā dabas teritorijā, tās ietekmes zonā nav konstatēti īpaši aizsargājami biotopi, mikroliegumi un to buferzonas.

Paredzētā darbība neatbilst likuma “Par ietekmes uz vidi novērtējumu” 1.pielikumā ietvertajiem objektiem, kuriem ir piemērojama ietekmes uz vidi novērtējuma procedūra.

Ņemot vērā iepriekš minēto, Dienests secina, ka Paredzētajai darbībai nav piemērojams ietekmes uz vidi novērtējums, jo ietekmes ir identificētas sākotnējā izvērtējuma ietvarā un Paredzētā darbība kopumā neradīs būtiskas ietekmes uz vidi.

Paredzētā darbība atbilstoši Būvniecība likumam ir definējama kā ,,būvniecība”, līdz ar to Dienests informē, ka atbilstoši Būvniecības likuma Pārejas noteikumu 21. punktam ar 2020. gada 1. janvāri būvniecības administratīvais process uzsākams elektroniski BIS. Ņemot vērā iepriekš minēto, lai Dienests varētu izdot tehniskos noteikumus, atbilstoši Būvniecības likumā noteiktajam tiesiskajam regulējumam, Ierosinātājai iesniegums tehnisko noteikumu saņemšanai ir jāiesniedz BIS (<https://bis.gov.lv/bisp/>). Dienests tehniskos noteikumus paredzētajai darbībai izdos pēc attiecīgā paziņojuma saņemšanas no BIS.

**6. Izvērtētā dokumentācija:**

1. Ierosinātājas pilnvarotās personas 2022. gada 19. maijā Dienestā reģistrētais iesniegums ietekmes uz vidi sākotnējā izvērtējuma veikšanai.
2. Ierosinātājas pilnvarotās personas 2022. gada 16. jūnijā Dienestā reģistrētā papildus informācija ietekmes uz vidi sākotnējā izvērtējuma veikšanai.
3. Dabas aizsardzības pārvaldes dabas datu pārvaldības sistēma „OZOLS” (dati skatīti   
   2022. gada 30. maijā).
4. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistrs (dati skatīti 2022. gada 30. maijā).
5. Būvniecības informācijas sistēma (dati skatīti 2022. gada 30. maijā).
6. Jūrmalas pilsētas domes 2020. gada 21. maija lēmums Nr.227 ,,Par detālplānojuma zemesgabalam Kaugurciema ielā 68A, Jūrmalā, apstiprināšanu”.
7. Jūrmalas pilsētas teritorijas plānojums, kas apstiprināts ar Jūrmalas pilsētas domes   
   2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.

**7. Sabiedrības informēšana:**

Dienests ar 2022. gada 30. maija vēstuli Nr. 11.4/AP/1975/2022 “Par informatīvā paziņojuma nosūtīšanu Kaugurciema ielā 68a, Jūrmala” nosūtīja informāciju par paredzēto darbību Jūrmalas valstpilsētas pašvaldībai un biedrībai „Vides aizsardzības klubs”, kā arī informatīvo paziņojumu par paredzēto darbību publicēja Valsts vides dienesta tīmekļa vietnē.

**8. Administratīvā procesa dalībnieku viedokļi:**

Ierosinātāja viedoklis izteikts iesniegumā Dienestam un iesniegumam klāt pievienotajos dokumentos. Līdz ietekmes uz vidi sākotnējā izvērtējuma veikšanai nav saņemtas sabiedrības atsauksmes vai priekšlikumi par paredzēto darbību.

**9. Piemērotās tiesību normas:**

1. Administratīvā procesa likums.
2. Aizsargjoslu likuma 36. pants.
3. Likuma „Par ietekmes uz vidi novērtējumu”3., 32., 11.pants un 2.pielikuma 11. punkta 12.apakšpunkts.
4. Atkritumu apsaimniekošanas likums.
5. Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 14.punkts. Jūrmalas pilsētas domes 2020. gada 21. maija lēmums Nr.227 ,,Par detālplānojuma zemesgabalam Kaugurciema ielā 68A, Jūrmalā, apstiprināšanu”.
6. Jūrmalas pilsētas teritorijas plānojums, kas apstiprināts ar Jūrmalas pilsētas domes   
   2016. gada 24. marta saistošajiem noteikumiem Nr.8 ,,Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.

**Lēmums:**

Nepiemērot ietekmes uz vidi novērtējuma procedūru Ierosinātāja Paredzētajai darbībai – *dzīvojamās mājas un saimniecības ēkas būvniecībai Kaugurciema ielā 68A (zemes vienības kadastra apzīmējums 1300 019 1310), Jūrmalā.*

*Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.*

Atļauju pārvaldes

Būvniecības un attīstības departamenta direktore D. Rudusa

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Solvita Caune 67084267

solvita.caune@vvd.gov.lv